《寄汪存南》
清代·施朝干

汪子豪气不可羁，昔我见之青溪湄。踉跄布袍半碎裂，白眼肯顾膏粱儿。

堆阜峥嵘塞方寸，喑呜万里天风吹。长江大河入几席，黑龙向人头倒垂。

子遗我书值除夕，反覆展看言数百。书久未报心茫然，祇恐匆卒孤肝膈。

古来出处各有道，处非远志出小草。屈原怀石杜甫亡，轻薄为文苦颠倒。

今子纪年逾二十，《齐谐》《博物》堪搜讨。我年较长逐飞鸿，照镜朱颜难自保。

御沟杨柳春青青，忽思白下烟飘零。镫船鼓吹歌已矣，夜饮五子谁能醒。

此时张君偕子卧，吾与蔡子行前庭。郭生自起添炉火，煮茗座上流芳馨。

三更急雨鸣屋角，举头不辨河与星。悲喜变化在俄倾，辞家去里皆伶俜。

吁嗟乎鸡虫得失无休歇，邮良一去骅骝蹶。劝子孤吟廿四桥，凄凉莫怨扬州月。

作者简介：江苏仪徵人，字培叔，一字铁如，号小铁。乾隆二十八年进士，官太仆寺卿、宗人府丞。性廉介，诗朴质清真。有《陵阳集》。